อนาคตทางการเมืองของอดีตผู้ว่าการรัฐอลาสก้า นาง Sarah Palin
อีกสองปีจึงจะมีการเลือกตั้งประธานาธิบดีของสหรัฐกันอีกครั้งหนึ่ง และเพราะว่าประธานาธิบดีบารัค โอบาม่ามาจากพรรคเดโมแครต จึงเป็นที่สนใจกัน
บุคคลผู้หนึ่ง ที่กำลังเป็นข่าวเรียกร้องความสนใจได้เป็นอย่างมากในเวลานี้คือ นางSarah Palin อดีตผู้ว่าการรัฐอลาสก้า และผู้สมัครรับเลือกตั้งในตำแหน่งรองประธานาธิบดีของพรรครีพับลิกันเมื่อปีค.ศ. 2008 และเมื่อเร็วๆ นี้อดีตผู้ว่าการรัฐอลาสก้าคนนี้กล่าวในการให้สัมภาษณ์ทางโทรทัศน์ว่าเธออาจจะสมัครรับเลือกตั้ง ช่วงชิงตำแหน่งประธานาธิบดีในปี 2012 ก่อนการเลือกตั้งประธานาธิบดีสหรัฐเมื่อปีค.ศ. 2008แทบจะไม่มีใครรู้จักชื่อ Sarah Palin เลยแต่แม้ว่าผู้สมัครของพรรครีพับลิกัน ซึ่งมี วุฒิสมาชิก John McCain คู่กับนาง Sarah Palin จะพ่ายแพ้ประธานาธิบดีบารัคโอบาม่าและวุฒิสมาชิก Joe Bidenเวลานี้ชื่อของอดีตผู้ว่าการรัฐอลาสก้าคนนี้ เป็นที่กล่าวขวัญผ่านทางสื่อทุกชนิดไม่ว่าจะเป็นสิ่งพิมพ์ หรือการกระจายเสียงแพร่ภาพอยู่ตลอดเวลา ที่สำคัญคือกลุ่มนักต่อสู้ที่เป็นฝ่ายอนุรักษ์นิยมโดยเฉพาะทางสังคมแล้ว ให้การสนับสนุนอดีตผู้ว่าการ Palin เป็นอย่างมากและมีจำนวนไม่น้อย ที่อยากจะเห็นเธอลงสนามแข่งขันช่วงชิงตำแหน่งประธานาธิบดีในการเลือกตั้งปีค.ศ. 2012 แต่ก่อนจะไปถึงการตัดสินใจในเรื่องนั้นอดีตผู้ว่าการรัฐอลาสก้าคนนี้กำลังมีงานเต็มมือ เพราะนอกจากจะรับงานเป็นนักวิจารณ์การเมืองให้กับสถานีโทรทัศน์ Fox News แล้ว ผู้ว่าการPalin ยังไปแสดงปาฐกถาโดยได้รับค่าตอบแทน ตามที่ต่างๆอย่างเช่นการประชุมของขบวนการ Tea Party กลุ่มรากหญ้าที่รวมพวกอนุรักษ์นิยมกับพวกเสรีนิยมอย่างหลวมๆ และต่อต้านการเก็บภาษี และแผนปฏิรูปการประกันสุขภาพของประธานาธิบดีโอบาม่าซึ่งมีขึ้นที่เมือง Nashville รัฐ Tennessee เมื่อเร็วๆ นี้ และก็ยังออกรณรงค์หาเสียง ให้กับสมาชิกพรรครีพับลิกันที่ต้องลงรับเลือกตั้งกลางเทอมซึ่งจะมีขึ้นปลายปีนี้ด้วย สำหรับอนาคตของนักการเมืองหญิงผู้นี้มีทั้งผู้ที่สนับสนุนและคัดค้าน กลุ่มที่ให้คะแนนนิยมผู้ว่าการ Palinสูงกว่าใครเพื่อน คือพวกรากหญ้าอนุรักษ์นิยมทั่วประเทศโดยเฉพาะกลุ่มที่ต่อต้านสิทธิ์ในการทำแท้งในอีกด้านหนึ่งเป็นฝ่ายที่ไม่คิดว่าผู้ว่าการ Palin มีความเฉลียวฉลาดพอหรือมีความเข้าใจในประเด็นปัญหาของประเทศ แต่ไม่ว่าใครจะคิดยังไงผลการสำรวจทัศนคติเมื่อเร็วๆ นี้ระบุว่าในหมู่สมาชิกพรรครีพับลิกันที่จะได้รับการสนับสนุนให้ลงสมัครรับเลือกตั้งตำแหน่งประธานาธิบดีในปี 2012 ผู้ที่ได้รับคะแนนนิยมนำหน้าคืออดีตผู้ว่าการ Sarah Palin ผู้ดำเนินรายการของสถานีโทรทัศน์ FoxNews สอบถามผู้ว่าการ Palin เกี่ยวกับเรื่องนี้และเธอตอบว่า จะลงสนามแข่งขันถ้าเห็นว่า เป็นสิ่งที่ถูกต้องที่จะทำสำหรับประเทศ และสำหรับครอบครัวของเธอ และอดีตประธานพรรครีพับลิกัน EdGillespie ให้ความเห็นเกี่ยวกับคุณสมบัติของผู้ว่าการ Palin ไว้ว่า ผู้ว่าการ Palin มีความสามารถอย่างสูง ในการติดต่อพูดคุยและแสดงความเข้าใจในประเด็นปัญหาของผู้คนทั่วไปและตนเองก็ไม่เข้าใจว่า ทำไมจึงมีผู้วิพากษ์วิจารณ์เธอในทางไม่ดี การสำรวจความคิดเห็นแสดงให้เห็นด้วยว่าสมาชิกพรรคเดโมแครต และผู้ที่ไม่ฝักใฝ่พรรคใดจำนวนไม่น้อยมีทัศนคติเกี่ยวกับผู้ว่าการ Palin ในทางลบ สมาชิกพรรครีพับลิกันบางคนอย่าง DavidFrum ซึ่งเคยเป็นผู้เขียนคำปราศัยให้อดีตประธานาธิบดี GeorgeW. Bush กล่าวว่า เขาอ่านหนังสือ "Going Rogue" ซึ่งเป็นอัตชีวประวัติของผู้ว่าการ Palin แล้วก็ไม่รู้สึกประทับใจแต่อย่างใด แต่ไม่ว่าใครจะคิดอย่างไรสิ่งหนึ่งที่ปฏิเสธไม่ได้ ก็คือสมาชิกพรรครีพับลิกันคนใดที่คิดจะช่วงชิงตำแหน่งประธานาธิบดีสหรัฐในปี 2012จะมองข้ามผู้ว่าการ Palin พลังการเมืองที่กำลังมาแรงในขณะนี้ไม่ได้เลย